MANILA, Philippines — Sa pambihirang pagkakataon, nagkaroon ng pagkakaisa ang limang gobernador ng Southern Luzon o Calabarzon makaraang iendorso ang kandidatura ni dating Special Assistant to the President Bong Go bilang senador.

Personal pang ipinaabot nina Cavite Governor Jesus Cris­pin “Boying” Remulla, Laguna Governor Ramil Hernandez, Batangas Governor Hermilando Mandanas, Rizal Governor Rebecca Ynares, at Quezon Governor David Suarez ang kanilang pagsuporta kay Go sa pamamagitan ng nilagdaan nilang ma­nifesto.

Kasama ng mga ito ang kanilang League of Mayor presidents, League of Councilors presidents, Sangguniang Kabataan Federation presidents at ilang board members.

“For the first time in history, all the local officials of the vote-rich CALABARZON Region will be unified in endorsing a political candidate,” saad ni Quezon Governor Suarez.

Ayon kay Suarez, maituturing na exceptional ang naging performance ni Go sa maikling panahon nito ng paglilingkod sa gobyerno lalo’t naram­daman ng kanilang constituents ang tulong nito sa pamamagitan ng Malasakit Centers.

Bukod dito, isa anya sa kanilang dahilan ng pag-endorso kay Go ay ang suporta nito kay Pangulong Rodrigo Duterte.

“Also, SAP Bong Go’s platforms are aligned with our advocacies in health and for the youth,” dagdag ni Suarez.

Katulad anya ni Go, nais din nilang mapaganda ang buhay ng mga coconut farmers sa kanilang rehiyon.

Bilang tugon, na­ngako si Go ng kanyang suporta sa Calabarzon Region sa sandaling mahalal na senador.